SZOPHOKLÉSZ: OEDIPUSZ KIRÁLY (átirat)

[bookmark: _Hlk81408626](Théba, a palota előtere)

OEDIPUSZ
Gyermekeim, miért szomorkodtok,
miért jajgat az egész város? 
(A paphoz)
Szólj hát, öreg, mert meghat ez a zokogás.

PAP
Igen uralkodónk, Oedipusz,
itt ülünk oltáraidnál: 
mert a várost dögvész pusztítja: 
Te egyszer már megmentettél minket[footnoteRef:1] [1:  Amikor Oedipusz a városba érkezett, éppen a Szfinx pusztította az embereket. Oedipusz megfejtve a találós kérdést, megmentette a várost, így nyerte el a királynő kezét.] 

találj megint valami segítséget.

OEDIPUSZ
Látom, hogyan szenvedtek,
de én szenvedek a legjobban a haza sorsán. 
Már sokat tűnődtem, végül Kreont jóshoz küldtem, 
megtudakolni, mit tegyünk.

(jön Kreon)

KREON
Halld hát, amit az istentől hallottam én:
fertőzés van e földön, azt kell megszüntetni.

OEDIPUSZ
Miféle fertőzés?

KREON
Száműzni kell valakit, vagy bosszút állni. 
A városra vér hozott pusztulást..
E föld régi királya Laiosz volt, mielőtt te lettél a király.
A parancs, hogy gyilkosát meg kell bosszulni.

OEDIPUSZ
Laiosz gyilkosság áldozata lett?

KREON
Azt mondta, jóslatért megy idegenbe,
de haza többet nem érkezett.
Társa mind odaveszett, csak egy volt, aki elfutott, 
azt mondja, útonállók voltak.

OEDIPUSZ
És mi gátolta akkoriban, hogy megtalálják a gyilkost? 
Hisz rég volt már.

KREON
A Szfinx vett rá, hogy ne kutassuk a múltat.

OEDIPUSZ
De én kutatni fogom újra most, 
és bosszút állok!
Akárki volt gyilkosa, lehet, hogy holnap engem öl meg.
Én csak később lettem a város polgára, Laioszt nem ismerhettem.
Hozzátok szólok: akárki tudja, ki gyilkolta meg Laioszt
parancsolom, hogy mindent mondjon el nekem!
Ha valaki tudja, s elhallgatja, száműzve lesz.

Mivel ma én uralkodom a helyén, asszonyom lett asszonya,
megvívom érte ezt a harcot, 
mintha saját atyámért vívnám.
Megátkozom a gyilkost, 
És ha saját házam adna neki helyet,
fejemre szálljon átkom minden betüje!

KAR
Teiresias[footnoteRef:2] tudná megmondani, ki ölte meg. [2:  A görögök híres, vak jövendőmondója.] 


(Egy kisgyerektől vezetve jön a vak Teiresziasz: Oedipusz szolgái kísérik)

OEDIPUSZ
Teiresziasz, ki mindent tudsz,
a várost, ha nem látod is, tudod, milyen betegség lakja.
Te lehetsz a megmentőnk.
Apollón isten szerint csak egy gyógyír van: meglelni Laiosz gyilkosát.
Ne hallgass, ha jóslással segíteni tudsz, mentsd meg a várost!

TEIRESZIASZ
Ó, jaj, keserves átok tudni azt, amit
Nem tudni jobb! Eressz haza! Jobb lesz neked is.

OEDIPUSZ
Ha tudsz valamit, könyörgöm, mondd el!

TEIRESZIASZ
Mit faggatsz hiába? Nem veszed ki titkomat!

OEDIPUSZ
Hát akkor úgy tűnik nekem,
cinkos vagy, sőt te magad a tettes!

TEIRESZIASZ
Úgy? hát kimondom: akit átkoztál, te magad vagy!

OEDIPUSZ
Arcátlan, hogy merészelsz? 

TEIRESZIASZ
Újra mondom: a gyilkos, akit kutatsz, te vagy!
s nem sejted, milyen mocsárban élsz.

OEDIPUSZ
Te vak vagy,
füled és elméd éppolyan vak, mint szemed.

TEIRESZIASZ
S te nyomorult vagy, mert azt mondod rám, amit
mindenki nemsokára rád fog mondani.

OEDIPUSZ
Óh, jaj, a hű Kreon, éppen e régi jóbarát,
bérelte föl ezt a szélhámost! (a jóshoz:) 
Miért nem mentetted meg a várost akkor régen a Szfinxtől?
Én, a jövevény oldottam meg a rejtélyt,
Engem akarsz száműzni, 
hogy majd Kreón legyen a király, és közel állj a trónjához.

TEIRESZIASZ
Halljad tehát, mert vakságomról csúfolódsz:
Nincsen halandók közt, aki hitványabbként pusztul el, mint te.

OEDIPUSZ
Takarodj vissza, ahonnan jöttél, hagyd el házamat!

TEIRESZIASZ
(A kisgyerekhez) Gyere, kisfiam, vezess!

OEDIPUSZ
Vezessétek csak! - Ha elmentél legalább többet nem gyötörsz.

TEIRESZIASZ
Megyek, de előbb halljad, amiért jöttem. 
Én nem rettegek tőled.
Akit kutatsz és fenyegetsz, mint Laiosznak gyilkosát,
az itt van! Thébai szülötte. 
Nemsoká vakon jár majd idegen földeken. 
És kiderül, hogy saját gyermekeinek testvérük és atyjuk egyszerre, 
s hogy szülőanyjának fia s férje; 
apjának pedig gyilkosa.  
Menj be most, tűnődj szavaimon. 

(Teiresziaszt a kisgyerek elvezeti. Jön Kreon)

KREON
Polgárok, értesültem, milyen vádakkal illet engem Oedipusz király. 
Nem elég, hogy ilyen csapás van a városon, még barátaim is alávalónak tartanak.

OEDIPUSZ
Hogy van bátorságod idejönni?
Azt hitted, nem veszem észre, hogy trónomra vadászol?

KREON
Miért vádolsz ezzel?

OEDIPUSZ
Tán nem te bírtál rá, hogy a híres jósért elküldjek, és hívassam őt?

KREON
Most is ezt tenném.

OEDIPUSZ
Amikor Laiosz meghalt, 
S űzte már akkor mesterségét ez a jós?

KREON
Éppilyen bölcs volt, s éppígy tisztelték is őt.

OEDIPUSZ
Hát hogyhogy akkor föl nem fedte, amit most mondott?

KREON
Nem tudom.

OEDIPUSZ
Ez a bizonyíték. Csak összejátszik veled.

KREON
Mondd hát: nem a nővérem a hitvesed? 
miért akarnék remegve királykodni, 
hisz megvan tőled mindenem!
Bolond terv volna tőlem ellened fordulni.

(Iokaszté kilép a palotából)

IOKASZTÉ
Nem szégyellitek magatokat? Ilyen csapás idején ezt a bolond szócsatát? 

KREON
Óh, testvérem! 
Oedipusz férjed száműzni akar, vagy hóhérnak adni fejemet.

OEDIPUSZ
Mert gaz cselt sző ellenem.

KREON
Átkozott legyek, ha igaz.

IOKASZTÉ
Az istenekre! higgy szavának, Oedipusz!

OEDIPUSZ
Legyen hát: menjen! de csak miattad. 

KREON
Már megyek. (El)


IOKASZTÉ
Az istenekre, mondd el, nekem is haragod okát.

OEDIPUSZ
Kreon a trónt akarja elfoglalni.

IOKASZTÉ
Miből gondolod?

OEDIPUSZ
Rágalmaz, hogy én gyilkoltam le Laioszt.
Egy jóst küldött, hogy ezt állítsa.

IOKASZTÉ
Ó, a jóslatok! Ki hinne nekik?
Hiszen Laiosz is kapott egyszer jóslatot, 
hogy tőlem született gyermeke kezétől fog elveszni. 
S lám, rablók ölték meg a keresztúton.

OEDIPUSZ
Hogy mondtad? Laioszt egy keresztúton érte végzete? 
És mennyi idő múlt is már azóta el?

IOKASZTÉ
Pont, mielőtt te megérkeztél városunkba, s a trónt elfoglaltad. 

OEDIPUSZ
Óh, jaj, Zeus, milyen tettre szántál engem? Még felelj erre: 
Laiosz milyen korúnak s termetűnek látszhatott?

IOKASZTÉ
Nagy volt, épp őszülni kezdett. S termetre, mint te, olyanforma volt. 

OEDIPUSZ
Én nyomorult! magamat átkoztam meg az imént?
De még egy kérdés: Kevés emberrel kelt-e ő útjára, vagy sokkal?

IOKASZTÉ
Öten voltak, mindössze; köztük az, aki hírt hozott. 

OEDIPUSZ
Óh, jaj, minden világos! És ki volt, aki hírt hozott e szörnyűségről?

IOKASZTÉ
Egy szolga. Már nincs itt. Mikor téged látott a trónon, 
könyörgött, küldjem őt ki a mezőkre, hogy a várostól mennél távolabb legyen.

OEDIPUSZ
Van mód most rögtön visszahívni őt ide?

IOKASZTÉ
Jó, jönni fog. De mi bánt, uram?


OEDIPUSZ
Nem titkolom, ha már eddig jutottam. 
Az én apám korinthosi Polybos, anyám dórisi Meropé. 
De valaki egyszer tivornyában, ittasan "cserélt gyereknek" mondott. 
Ezért titkon Delphoiba mentem.
Apollón szörnyű dolgokat jósolt: 
hogy anyámmal kell szerelembe esnem, 
És hogy saját apámnak leszek gyilkosa.
Ezt hallva elmenekültem Korinthosból, 
hogy ne teljesülhessen a gonosz jóslat. 

S így bujdokolva eljutottam arra a
tájra, hol, mondod, meggyilkolták a királyt.
A hármas keresztútnál olyan férfi jött szembe, mint leírtad. 
Engem le akart lökni az útról.
Dühömben, a kocsist verni kezdtem; s az öreg fejtetőn ütött.
De visszaütöttem, hogy hintajából hanyatt kiesett. Aztán a többit öltem meg. 

Ha ő volt Laioszhoz, óh!
Ki nyomorultabb akkor még, mint én vagyok?
Ki gyűlöltebb az égi istenek előtt?
egy reményem maradt meg csupán:
még ezt az embert, ezt a pásztort várom én...

IOKASZTÉ
Mit mondhat neked reménykeltőt?

OEDIPUSZ
Útonállók ölték meg szerinte Laiosz királyt. 
Ha most is így beszél, többes számban, 
nem én voltam gyilkosa.
De ha magányos vándorról fog szólni csak,
nyilvánvaló, hogy minden szava rám zuhan.

IOKASZTÉ
Miért beszélne másképp, mint akkor? 
De ha mégis: akkor se aggódj! 
Úgy jósolták rég, hogy az én fiam öli meg Laioszt,
de fiunk már nála sokkal előbb meghalt. 

OEDIPUSZ
Igazad van. Mégis küldj ki valakit elhozni azt a pásztort. 

HÍRNÖK
Oedipusz király palotája merre van?
Jó hírt hozok Korinthosból. 
Királlyá fogják választani Oedipuszt
a földszoros lakói is: ez ott a hír. Apja, az öreg Polybos meghalt.

IOKASZTÉ
Óh, istenek jóslatai, hol vagytok? 
Ez az ember volt, kit Oedipusz került, 
hogy meg ne ölje: és most lám, szegényt megölte, 
nem ám Oedipusz, hanem a sors!

OEDIPUSZ
Betegség ölte meg szegényt?

HÍRNÖK
És az, hogy hosszú éveket mért élete.

OEDIPUSZ
Hát mit ér jóslatot kérni? Hisz szerintük én
lennék apám gyilkosa; pedig ő a föld
alatt pihen, már, íme! én meg itt vagyok,
s kardhoz se nyúltam.

IOKASZTÉ
Nem mondtam már meg régen? 
A most már ne remegj, hogy anyád szeretője légy.

OEDIPUSZ
Mindezeket jól mondtad volna, ha anyám sem élne már! 
De ő még él, s a rettegés nem hagyhat el.

HÍRNÖK
Milyen anya az, akitől így remeg a király?

OEDIPUSZ
Merópé, akivel Polybos élt. 
Azt jósolták, hogy anyámmal esem majd szerelembe,
és apám vérét saját kezemmel ontom.
Ezért is hagytam el Korinthoszt.

HÍRNÖK
Hát mért ne oldjalak föl én e rettegés alól?
Tudod-e hát, hogy minden ok nélkül remegsz?
Mert Polybos nem az apád!
Mert, tudd meg, ajándékba tőlem kapott.
Mivel neki sohasem volt gyermeke.

OEDIPUSZ
S te úgy vettél, vagy találtál, hogy neki adj?

HÍRNÖK
Kithaerón erdős völgyei közt kaptalak.

Mert én őriztem ott a hegyi nyájakat.
De megmentőd is, fiam, kínjaid között.
Én oldottam meg átfűzött bokád kötelékét.
És erről kaptad Dagadtlábú nevedet!

OEDIPUSZ
S anyám vagy apám tette ezt velem? Beszélj!

HÍRNÖK
Azt jobban tudja az, akitől kaptalak.
Egy másik pásztortól vettelek csak át.
A Laiosz házanépéhez tartozott.

OEDIPUSZ
És él még ez az ember, hogy láthassam őt?

KAR
Ez pont az az ember, akit az előbb
hívattál ide a mezőkről. 

OEDIPUSZ
Iokaszté, tudsz-e róla, hogy akit az imént
hívattunk, s akiről beszél a hírnök, ugyanaz a személy?

IOKASZTÉ
Mi az? Kiről szólt? Mit törődsz te vele? Jobb,
ha nem is hallgatsz ilyen üres fecsegésre.

OEDIPUSZ
Ha már ilyen nyomokhoz jutottam,
fel kell derítenem származásom titkát!

IOKASZTÉ
Az istenekre, hogyha kedves életed
ezt ne kutassad! 

OEDIPUSZ
Nekem ezt látni s tudni kell.

IOKASZTÉ
Boldogtalan, bár sohse tudnád meg, ki vagy!

(Berohan a palotába)
OEDIPUSZ
Jöjjön, aminek jönnie kell! Meg akarom
ismerni származásomat, ha koldus is!
Iokaszté talán
szégyellni fogja alacsony származásomat.

(Jobbról belép Laiosz öreg szolgája; Oedipusz emberei kísérik)

OEDIPUSZ
(A szolgához)
Hé, öreg, jer hát, nézz szemembe és felelj
kérdéseimre. Laioszt szolgáltad-é?

PÁSZTOR
Nála születtem; őt szolgáltam.

OEDIPUSZ
S mi volt a munkád, milyen volt az életed?

PÁSZTOR
Nyája mellett töltöttem le életem javát,
Kithaeron bércén tanyáztam, vagy akkörül.

HÍRNÖK
Most emlékezz rá, nekem ott egy kisfiút
adtál, hogy fölneveljem, mint a magamét.

PÁSZTOR
Mit akarsz evvel? Miért kérdezed ezt tőlem?

HÍRNÖK
Itt áll, barátom, ő volt az a kisfiú.

PÁSZTOR
Megőrültél? Hallgass el azonnal!
(Oedipuszhoz: ) Nem tud ez semmit, csak beszél! 

OEDIPUSZ
Ha jószántadból nem felelsz, majd sírva szólsz!

PÁSZTOR
Óh, jaj, miért? Mit kívánsz tőlem hallani?

OEDIPUSZ
Te adtad ennek a fiút, akiről beszél?

PÁSZTOR
Én adtam. Bár meghaltam volna aznapon!

OEDIPUSZ
S te hol vetted? Másé volt, vagy a magadé?

PÁSZTOR
Nem az enyém - én is kaptam valakitől. Ne kérdezz többet, óh, király!

OEDIPUSZ
Meghalsz, ha még másodszor meg kell kérdeznem!

PÁSZTOR
A Laiosz házából volt a kisfiú. 
Azt mondják, hogy saját fia:
de ezt csak a királynő mondhatná meg.

OEDIPUSZ
Tán a fiút ő adta néked?

PÁSZTOR
Igen, ő. Hogy öljem meg a fiút. Baljóslat miatt: hogy meg fogja ölni szüleit.

OEDIPUSZ
És miért adtad ennek az öregnek át?

PÁSZTOR
Megszántam, és azt hittem, 
ő majd elviszi idegen földre, ahol ő lakik.
Ha te vagy ez a fiú, téged szörnyűségre szült a sors.

OEDIPUSZ
Óh, jaj, jaj! Minden világos!
Óh napvilág! ma utoljára látlak én.
Ott születtem, hol nem kellett; 
azt vettem el, kit nem lehet; 
s megöltem, akit nem szabad!
(Oedipusz a palotába rohan).

HÍRMONDÓ (kijön a palotából)
Ó, városunk  polgárai,
milyen szörnyűségeket kell most hallanotok!

KAR
Annyi borzalomról tudtunk eddig is, még nem elég? 

HÍRMONDÓ
A felséges Iokaszté meghalt!
Berohant, magára csapta ajtaját.
Laioszt kiáltotta, 
majd kétszer átkozott férjétől férjét, s gyermekétől gyermekét.

Oedipusz üvöltve ment a szárnyas ajtónak, 
kiemelte azt sarkaiból.
S megláttuk a királynőt. Ott függött szegény, kötélen.
Rettentőt jajdult a király. Majd letépte a királyné köntösének kapcsait, 
és saját szeme golyójába szúrta.
És pilláit fölemelve szúrt és újra szúrt. 
Vérrel festette arcait.

S most önmagát száműzi, többé nem marad
házában – saját átka szerint.

(A palota kapuja kitárul, kilép rajta Oedipusz, kiszúrt szemeiből vér patakzik)

OEDIPUSZ
Így kellett tennem.
Mert nem tudom, az alvilágban hogy néznék apám szemébe. 
És szegény anyáméba, mivel ellenük
olyan bűnt követtem el, amilyenre nincs bíró!
öljetek meg, dobjatok
tengerbe, hogy ne lássatok többé soha!

(Belép Kreon)

KREON
Nem gúnyolódni jöttem, és nem sérelmeimet felhozni.
Vezessétek a palotába,
nem való, hogy a nép lássa kínjait.

OEDIPUSZ
Az égre, ha már ilyen jó vagy irántam, 
hallgass rám, kérlek.
Vess engem e városból messze mielőbb,
temesd el illőn testvéredet.
Fiúgyermekeimet neveld férfinak. 
S két leánykámat vedd gondjaidba.
(kislányaihoz:)
Óh, jaj, nem látva és nem tudva lettem én
apátok attól, aki szült rég engem is!

Nézzetek rám: Théba népe, itt a híres Oedipusz,
ki a Nagy Talányt megoldotta, leghatalmasabb király.
Mindenki írigyelte boldogságomat, 
és nézzétek, milyen rettentő sors hullámába hulltam én!


